Diari Oficial de la Generalitat Valenciana


Sumari del DOGV 2961, del 01-04-1997 (1997/803860)

ORDRE de 17 de febrer de 1997, de la Conselleria de Sanitat i Consum, per la qual es regula l'adquisició d'implants quirúrgics a través de la Direcció General del Servei Valencià de Salut
-------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/02/17/(3)/dof/vci/html**

### Dades del document

Número de DOGV
:   2961

Data del DOGV
:   01-04-1997

Secció del DOGV
:   DISPOSICIONS GENERALS

Número del document
:   1997/803860


Data del document
:   17-02-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 17 de febrer de 1997, de la Conselleria de Sanitat i Consum, per la qual es regula l'adquisició d'implants quirúrgics a través de la Direcció General del Servei Valencià de Salut.  
D'acord amb l'article 108 de la Llei General de Seguretat Social en el seu Text Refós de 30 de maig de 1974 (Decret 2065/1974), pel qual les entitats gestores estan obligades a facilitar les pròtesis quirúrgiques fixes i també la seua renovació.  
Atés el Reial Decret 1612/1987, de 27 de novembre, sobre traspàs a la Comunitat Valenciana de les funcions i serveis de l'Institut Nacional de la Salut, i a tenor del Decret 37/1994 pel qual s'aprova el Reglament Orgànic i Funcional de la Conselleria de Sanitat i Consum en el seu article 21 sobre funcions del Servei de Prestacions Complementàries.  
D'acord amb el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut, en el seu Annex I, punt 4.1, relatiu a la prestació ortoprotètica.  
Atés el que estableix l'Ordre Ministerial de 18 de gener de 1996 de desplegament del Reial Decret 63/1995, de 20 de gener, per a la regulació de la prestació ortoprotètica, i també el Reial Decret 414/1996, d'1 de març, pel qual es regulen els productes sanitaris.  
Davant el fet que les implantacions quirúrgiques realitzades pels facultatius dels hospitals de la xarxa pròpia i concertada les abona la Conselleria de Sanitat i Consum a través del capítol IV dels pressupostos de la Generalitat Valenciana sobre transferències corrents, ajudes per a pròtesis i vehicles per a invàlids.  
Atés que la complexitat de la tècnica i l'especificitat del material requereix una preparació adequada del personal implicat.  
Atés que és necessari normalitzar el seu procediment de gestió en l'àmbit de competència de la Conselleria de Sanitat i Consum, i a proposta de la Direcció General del Servei Valencià de Salut,  
ORDENE  
Article 1  
Els productes sanitaris objecte d'implantació definitiva en els pacients de l'àmbit de la Comunitat Valenciana, hauran de reunir totes les condicions i els requisits que en cada moment siguen vigents segons les normatives de la Comunitat Europea i de competència estatal per a aquests, i més concretament el Reial Decret 414/96 pel qual es regulen els productes sanitaris.  
Article 2  
Amb la finalitat de facilitar als pacients dependents de la Conselleria de Sanitat i Consum els implants quirúrgics que els siguen prescrits pels facultatius dels centres propis o concertats, sense perjudici del que estableix el RD 414/96 sobre productes sanitaris, s'estableixen els següents requisits generals sobre els proveïdors d'aquests:  
Haurà de constar d'alta com a proveïdor en la Conselleria de Sanitat i Consum.  
Haurà de disposar d'una llista de preus autoritzada per la Conselleria de Sanitat i Consum d'acord amb el que estableix aquesta ordre.  
Aportaran, almenys una vegada a l'any, documentació justificativa d'estar al corrent en les obligacions tributàries i amb la Seguretat Social.   
Article 3  
La Conselleria de Sanitat i Consum publicarà relacions de productes sanitaris considerats implants, classificades per especialitats, d'acord amb l'Annex I de l'Ordre Ministerial de 18 de gener de 1996. En aquestes llistes podran quedar reflectides les tarifes màximes establides per component o article, que seran en qualsevol cas, el preu màxim d'adquisició per la Conselleria de Sanitat i Consum.  
Les diferents relacions seran publicades en el Diari Oficial de la Generalitat Valenciana a través de resolucions del conseller de Sanitat i Consum, a proposta del director general del Servei Valencià de Salut.  
Article 4  
Les propostes d'alta o de modificació de llistes de preus es presentaran davant la unitat corresponent de la Direcció General del Servei Valencià de Salut, en el format i els terminis que aquesta establisca. Si s'aprovara, s'indicarà al proveïdor la data d'efectes per als implants que s'efectuen a partir d'aquesta.  
Article 5  
La Direcció General del Servei Valencià de Salut, podra tutelar els plans de formació específics que les empreses realitzen amb personal dependent de la direcció general citada.  
Article 6  
Els proveïdors hauran de posar a disposició dels facultatius del centre hospitalari del centre hospitalari on el pacient haja de ser intervingut quirúrgicament l'instrumental específic i el material imprescindible per fer la implantació i el seu control. D'aquesta dotació haurà d'estar informada la direcció del centre, formalitzant l'entrega i podent-se retirar definitivament amb preavís de 30 dies, per a aquella que siga habitual.  
El cap de servei que corresponga haurà de tenir coneixement de l'instrumental específic que no siga habitual.  
Article 7  
La facturació s'efectuarà a mes vençut, podrà ser individual o a través de col·lectiu de proveïdors i el model de prescripció i notificació d'implant serà el document que justifica la seua utilització en un pacient concret (annex I). Els components facturats hauran d'estar inclosos en les llistes de preus autoritzades per a cada proveïdor, o bé estar autoritzades per la Direcció General del Servei Valencià de Salut.  
Article 8  
La factura es presentarà en suport magnètic i documental en el Registre General de la Conselleria de Sanitat i Consum o en qualsevol dels altres establits per la Llei de Règim Jurídic i del Procediment Administratiu Comú.  
Els implants utilitzats en centres propis i concertats, es facturaran conjuntament, ordenats per hospital i número de document de prescripció i implant.  
L'hospital haurà d'entregar correctament emplenat al proveïdor el corresponent model de prescripció, en el termini màxim de 30 dies des de la data de l'implant.  
El termini màxim per a la facturació d'un implant és de 6 mesos comptadors des de la data de l'acte quirúrgic.  
El suport documental es presentarà per triplicat, per proveïdor, mes i Àrea de Gestió, d'acord amb el format establit per la Conselleria de Sanitat i Consum, adjuntant a la primera còpia els models corresponents de prescripció i notificació d'implant.  
El suport magnètic contindrà un fitxer de base de dades per cada factura presentada, d'acord amb l'estructura establida per la Conselleria de Sanitat i Consum, i la factura haurà de recollir el contingut de la base de dades corresponent.  
Article 9  
Les factures que no reunisquen els requisits necessaris establits, o que no coincidisquen amb el suport magnètic, seran objecte de devolució al proveïdor per a refacturar-les, mitjançant la inclusió en posteriors facturacions, sempre que aquestes deficiències siguen reparables i hagen estat corregides.  
Les notificacions d'implant que presenten deficiències reparables o que no coincidisquen amb el suport magnètic, es tornaran per a refacturar-les, i se'n farà la tramitació i l'abonament de la resta de la factura.  
No s'abonaran els implants que incórreguen en les deficiències següents:  
Implants facturats passats més de 6 mesos des de la data d'implantació.  
Article implantat no autoritzat.  
Article implantat que no es correspon amb el facturat.  
Absència de document de prescripció i notificació d'implant.  
Article 10  
Es crea la Comissió Assessora d'Implants (CAI), que té les funcions següents:  
- Vetlar per la qualitat en matèria d'implants quirúrgics.  
- Tenir coneixement de l'adquisició d'implants quirúrgics per procediments diferents al regulat en aquesta ordre.  
- Assessorament tècnic a la Direcció General del Servei Valencià de Salut en matèria de catalogació d'implants.  
- Participar en la revisió de tarifes màximes d'adquisició per la Conselleria de Sanitat i Consum.  
- Informar la normativa de desenvolupament d'aquesta ordre.  
- Tenir coneixement del seguiment pressupostari i anàlisi de la prestació.  
- Elaboració de propostes i informes per a la Comissió Assessora del Ministeri de Sanitat i Consum.  
- Proposar modificacions al procediment de facturació.  
- Qualsevol que li siga encomanada per la Direcció General del Servei Valencià de Salut.  
Article 11  
La Comissió Assessora d'Implants estarà formada per:  
- 4 representants de la Direcció General del Servei Valencià de Salut, dels quals un actuarà com a president, i com a secretari el cap de Secció d'Endopròtesis.  
- 3 representants de proveïdors d'implants quirúrgics.  
Quan siga necessari per necessitats tècniques de la comissió, podran convocar-se un màxim de tres membres no permanents amb veu i sense vot.  
DISPOSICIÓ ADDICIONAL  
El director general del Servei Valencià de Salut queda facultat per a dictar totes les circulars i les instruccions específiques que siguen necessàries per al desenvolupament del que disposa aquesta ordre.  
DISPOSICIÓ TRANSITÒRIA  
S'estableix un període màxim de 6 mesos a partir de l'entrada en vigor d'aquesta ordre per a l'adequació total a aquesta.  
DISPOSICIÓ DEROGATÒRIA  
A l'entrada en vigor d'aquesta ordre, queda derogada l'Ordre de 16 de juliol de 1996, de la Conselleria de Sanitat i Consum, per la qual es regula l'adquisició d'implants quirúrgics per la Direcció General del Servei Valencià de Salut.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 17 de febrer de 1997  
El conseller de Sanitat i Consum,  
JOAQUÍN FARNÓS GAUCHÍA


Còpia Permalink ELI